b'\n_START_ARTICLE_\nAndrej Morovi\xc4\x8d\n_START_SECTION_\n\xc5\xbdivljenjepis\n_START_PARAGRAPH_\nOsnovno \xc5\xa1olo in gimnazijo je obiskoval v Kopru. Po kon\xc4\x8dani gimnaziji je leta 1979 od\xc5\xa1el v Ljubljano, kjer je \xc5\xbeelel \xc5\xa1tudirati filmsko re\xc5\xbeijo, vendar niti v Ljubljani, niti drugje ni imel sre\xc4\x8de s sprejemnimi izpiti. Ko so vsi poskusi propadli, se je vpisal na primerjalno knji\xc5\xbeevnost na ljubljanski filozofski fakulteti, vendar je \xc5\xa1tudij \xc5\xbee po nekaj predavanjih opustil in za 15 let od\xc5\xa1el v tujino. Najprej se je naselil v Berlinu. Nemirni in i\xc5\xa1\xc4\x8do\xc4\x8di duh, ne nazadnje pa tudi okoli\xc5\xa1\xc4\x8dine so ga gnale v \xc5\xa1tevilne dejavnosti. Ukvarjal se je s filmom, glasbo, fotografijo, videom, bil nekaj \xc4\x8dasa turisti\xc4\x8dni vodi\xc4\x8d, prodajalec slik, prevajalec in natakar. Prvi dalj\xc5\xa1i postanek na njegovih popotovanjih so bile Benetke (1979-1980), kjer je pel v glasbeni skupini Blaue Reiter. Dlje \xc4\x8dasa je nato \xc5\xbeivel \xc5\xa1e v Franciji, Avstraliji, ZDA, Zdru\xc5\xbeenem kraljestvu, \xc5\xa0paniji in Severni Afriki. V Avstraliji je napisal prvo kratko zgodbo Prilo\xc5\xbenost na ulici. Po vnovi\xc4\x8dni naselitvi v Berlinu (1986) je izdal drugo avtobiografsko delo Prosti tek._NEWLINE_Od leta 1993 \xc5\xbeivi in dela predvsem v Ljubljani. Poleg pisateljevanja je Morovi\xc4\x8d tudi avtor eksperimentalnih filmov in avtor ali soavtor nekaterih dokumentarnih filmov ter fotograf, ki razstavlja v Sloveniji in v tujini._NEWLINE_Poleg tega je tudi ustanovitelj Teatra Gromki, reporta\xc5\xbeni novinar, organizator kulturnih dogodkov in festivalov (\xc5\xbdiva knji\xc5\xbeevnost, Slovenski dnevi knjige, Karantena, Kontradibidon, Trabakula, Gromki festival, Festival v okviru Evropskega meseca kulture 1997, festivali ob obletnicah AKC Metelkova mesto\xe2\x80\xa6). Andrej Morovi\xc4\x8d je tudi ustanovitelj in dolgoletni vodja kluba Gromka, AKC Metelkova mesto.'